जायसवाल ने चौके से शुरू किया करियर; किशन को कोहली ने पहनाई डेब्यू कैप...मोमेंट्स
India vs West Indies (IND vs WI) 1st Test Match Moments Update, Follow India Vs West Indies Latest Photos and Video Updates on Dainik Bhaskar. वेस्टइंडीज दौरे के पहले टेस्ट का पहला दिन भारतीय स्पिनर्स के नाम रहा। टीम इंडिया के गेंदबाजों ने वेस्टइंडीज को पहली पारी में 150 रनों पर ऑलआउट कर दिया
वेस्टइंडीज के खिलाफ पहले टेस्ट का पहला दिन पूरी तरह भारतीय टीम के नाम रहा। डोमिनिका के विंडसर पार्क मैदान पर भारत के मोहम्मद सिराज का बेहतरीन फ्लाइंग कैच देखने को मिला। इसे पकड़ने में उन्हें चोट भी लगी। ओपनिंग बैटर यशस्वी जायसवाल और विकेटकीपर ईशान किशन ने डेब्यू किया।
यशस्वी ने चौका लगाकर अपने इंटरनेशनल क्रिकेट करियर का आगाज किया। मैच में पहले दिन के ऐसे ही कुछ टॉप मोमेंट्स आगे स्टोरी में हम जानेंगे...
1. यशस्वी को रोहित, ईशान को कोहली ने दी डेब्यू कैप
भारत से 2 खिलाड़ियों ने वेस्टइंडीज के खिलाफ टेस्ट डेब्यू किया। 21 साल के ओपनिंग बैटर यशस्वी जायसवाल और 24 साल के विकेटकीपर बैटर ईशान किशन ने अपने करियर का पहला टेस्ट खेला। यशस्वी को कप्तान रोहित शर्मा और ईशान को दिग्गज बैटर विराट कोहली ने डेब्यू कैप सौंपी। जायसवाल और ईशान भारत से टेस्ट खेलने वाले 306 और 307वें खिलाड़ी बने।
2. पिता-पुत्र का विकेट लेने वाले पहले भारतीय बने अश्विन
दुनिया के नंबर-1 बॉलर रविचंद्रन अश्विन ने वेस्टइंडीज के खिलाफ पहली पारी में 5 विकेट लिए। उन्होंने ओपनर तेजनारायण चंद्रपॉल को बोल्ड कर टीम इंडिया को पहली सफलता दिलाई। तेजनारायण का विकेट लेते ही अश्विन इंटरनेशनल क्रिकेट में पिता-पुत्र दोनों को आउट करने वाले पहले भारतीय बने।
अश्विन 2011 में तेजनारायण के पिता शिवनारायण चंद्रपॉल को भी आउट कर चुके हैं। 8 नंवबर 2011 को दिल्ली में खेले गए टेस्ट में अश्विन ने शिवनारायण को LBW किया था। ये मैच अश्विन के टेस्ट करियर का पहला ही मुकाबला था, जिसे भारत ने 5 विकेट से जीता था। अश्विन इसमें प्लेयर ऑफ द मैच रहे थे।
इम्पैक्ट: तेजनारायण चंद्रपॉल 12 रन बनाकर वेस्टइंडीज के पहले विकेट के रूप में आउट हुए। उनके विकेट के वक्त स्कोर 31 रन था। तेजनारायण के विकेट के बाद विंडीज पर दबाव आया और टीम लगातार विकेट गंवाती चली गई।
3. सिराज ने पकड़ा फ्लाइंग कैच, नीचे गिरने में चोट लगी 
भारत के तेज गेंजबाज मोहम्मद सिराज ने वेस्टइंडीज के उप कप्तान जर्मेन ब्लैकवुड का शानदार फ्लाइंग कैच पकड़ा। इस कैच को पकड़ने में उन्हें चोट भी लगी। मोमेंट पहली पारी के 28वें ओवर में देखने को मिला। रवींद्र जडेजा ने फुलर लेंथ बॉल फेंकी, जिसे ब्लैकवुड ने मिड-ऑफ के ऊपर से मारना चाहा। ब्लैकवुड शॉट को मिस टाइम कर बैठे, मिड-ऑफ पर खड़े सिराज दौड़कर बॉल की तरफ आए और हवा में जम्प कर शानदार फ्लाइंग कैच पकड़ लिया।
सिराज कैच पकड़ने के बाद जब जमीन पर गिरे तो उनकी कोहनी में चोट लग गई। हालांकि, चोट ज्यादा गंभीर नहीं थी और वह फिर फील्डिंग करने के लिए खड़े हो गए। उन्होंने बाद में बॉलिंग की और जेसन होल्डर का अहम विकेट भी निकाला।
इम्पैक्ट: ब्लैकवुड 14 रन बनाकर आउट हुए। वह सेट लग रहे थे, लेकिन सिराज के बेहतरीन कैच ने उन्हें पवेलियन भेजा और विंडीज को संभलने का मौका नहीं मिला। उनके विकेट के बाद स्कोर 68 रन पर 4 विकेट हो गया।
4. शुभमन गिल का शॉर्ट लेग पर डाइविंग कैच
कैरेबियन पारी का आखिरी विकेट आर अश्विन ने ही लिया। उनकी गेंद पर शॉर्ट लेग पोजिशन पर खड़े शुभमन गिल ने आगे की ओर डाइव मारकर बेहतरीन कैच पकड़ा। 65वें ओवर की तीसरी बॉल अश्विन ने शॉर्ट ऑफ गुड लेंथ फेंकी। जोमेल वॉरिकन ने गेंद छोड़ने की कोशिश की, लेकिन बॉल उनके ग्लव्स से लगकर शॉर्ट लेग की दिशा में चली गई। वहां गिल ने आगे की ओर डाइव लगाई और बेहतरीन कैच पकड़ लिया।
इम्पैक्ट: जोमेल वारिकन एक रन बनाकर आउट हुए और वेस्टइंडीज की पारी 150 रन पर ही खत्म हो गई।
5. यशस्वी ने चौके से शुरू किया क्रिकेट करियर 
टीम इंडिया से डेब्यू कर रहे यशस्वी जायसवाल कप्तान रोहित शर्मा के साथ ओपनिंग करने उतरे। विंडीज के पेसर केमार रोच ने पहली ही गेंद यशस्वी को बाउंसर फेंकी। यशस्वी इसे मिस कर गए, उन्होंने पूरा ओवर मेडन खेला। 16 गेंदें खेलने के बाद भी वह अपना खाता नहीं खोल सके, लेकिन 17वीं गेंद पर उन्होंने चौका लगाकर अपने टेस्ट करियर में रन का खाता खोला।
अल्जारी जोसेफ ने छठे ओवर की चौथी गेंद ऑफ स्टंप के बाहर शॉर्ट पिच फेंकी। यशस्वी ने अपर कट शॉट खेला और थर्ड मैन की ओर चौका लगा दिया। उन्होंने रोहित के साथ फिफ्टी पार्टनशिप भी की और पहले दिन का खेल खत्म होने तक 40 रन के स्कोर पर नॉटआउट रहे। वह अपनी पारी में 6 चौके लगा चुके हैं और दूसरे दिन भी कप्तान रोहित के साथ भारत की पारी आगे बढ़ाएंगे।
इम्पैक्ट: यशस्वी ने 16 गेंदें डॉट खेलीं और फिर चौका लगाकर अपने क्रिकेट करियर में रन का खाता खोला। वह 40 रन बनाकर नॉटआउट रहे और टीम इंडिया को मजबूत शुरुआत दिलाई।
भारत-वेस्टइंडीज टेस्ट मैच की ये खबरें भी पढ़ें...
वेस्टइंडीज की पहली पारी 150 रन पर सिमटी 
वेस्टइंडीज दौरे के पहले टेस्ट का पहला दिन भारतीय स्पिनर्स के नाम रहा। टीम इंडिया के गेंदबाजों ने वेस्टइंडीज को पहली पारी में 150 रनों पर ऑलआउट कर दिया। इनमें से 8 विकेट स्पिनर्स ने लिए, जबकि 2 विकेट तेज गेंदबाजों को मिले। पहले दिन का खेल खत्म होने तक भारत ने अपनी पहली पारी में बगैर नुकसान के 80 रन बना लिए हैं। पढ़ें पूरी खबर...
अश्विन 700+ इंटरनेशनल विकेट लेने वाले तीसरे भारतीय
भारत-वेस्टइंडीज पहले टेस्ट का पहला दिन ऑफ स्पिनर्स रविचंद्रन अश्विन के नाम रहा है। उन्होंने विंडीज के 5 विकेट चटकाए हैं। उनकी सटीक गेंदबाजी के दम पर ही टीम इंडिया वेस्टइंडीज को 150 रोकने में कामयाब रही है। अपनी शानदार गेंदबाजी से अश्विन ने कई इंटरनेशनल रिकॉर्ड्स अपने नाम कर लिया। पढ़ें पूरी खबर...